CELEX: C2005/193/58
Language: sk
Date: 2005-08-06 00:00:00
Title: Vec T-205/05: Žaloba podaná 17. mája 2005: European Dynamics SA proti Komisii Európskych spoločenstiev

6.8.2005   
            
            
               SK
            
            
               Úradný vestník Európskej únie
            
            
               C 193/34
            
         Žaloba podaná 17. mája 2005: European Dynamics SA proti Komisii Európskych spoločenstiev
   (Vec T-205/05)
   (2005/C 193/58)
   Jazyk konania: angličtina
   European Dynamics SA, so sídlom v Aténach (Helénska republika), v zastúpení: N. Korogiannakis, advokát, podal 17. mája 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               1.
            
            
               zrušil rozhodnutie Komisie, ktoré bolo žalobcovi oznámené listom z 3. marca 2005, o vydaní príkazu na vrátenie sumy 59 485 eur, smerujúce proti žalobcovi vo vzťahu k projektu „eEBO“, ďalej rozhodnutie Komisie oznámené žalobcovi listom z 12. novembra 2004, ktorým Komisia rozhodla nahradiť sumu za práce, neprevyšujúcu 85 971 eur, ako aj rozhodnutie Komisie, ktoré bolo žalobcovi oznámené listom zo 16. mája 2003, o ukončení zmluvy EDC-53007 eEBO/27873: eContent exposure and business opportunities,
            
         
               2.
            
            
               zaviazal Komisiu nahradiť trovy konania a iné výdavky a náklady v súvislosti s touto žalobou.
            
         Žalobné dôvody a hlavné tvrdenia
   Komisia uzavrela so žalobcom zmluvu týkajúcu sa projektu „eContent exposure and business opportunities“ (eEBO). Žalobca uzavrel v súvislosti s niektorými prácami v zmysle zmluvy subdodávateľské zmluvy napriek tomu, že to nebolo dovolené. Komisia uskutočnila technické overenie a žalobca bol požiadaný o objasnenie v súvislosti s istými skutočnosťami týkajúcimi sa personálu, ktorý využíval. Po tomto posúdení prijala Komisia rozhodnutie, ktoré je v tejto veci napadnuté.
   Na podporu svojej žaloby žalobca tvrdí, že Komisia sa dopustila zjavnej chyby v posúdení v tom, že nevzala do úvahy, že projekt eEBO závisel od ďalšieho elektronického projektu, a to projektu PICK, a že zmluvná strana pri projekte PICK nedodržala svoje zmluvné záväzky. Žalobca tiež tvrdí, že Komisia sa dopustila omylu pri ukončení projektu ako celku.
   Okrem toho žalobca tvrdí, že Komisia porušila princíp správneho úradného postupu a transparentnosti a nevylúčila isté konflikty záujmov. Podľa žalobcu Komisia nekonala, keď žalobca poukázal na to, že údajným zdrojom nefungovania projektu boli osobné vzťahy medzi konkrétnymi úradníkmi Komisie a dvoma expertmi, s ktorými žalobca uzavrel subdodávateľskú zmluvu na časť prác.